
Kurtz Mária méltatása

A Magyar Vakok és Gyengénlátók Országos Szövetségének elnöksége 2025-ben a látássérült diákok érdekében végzett több évtizedes elkötelezett pedagógiai munkája, valamint a vak fiatalok oktatását, tehetséggondozását és társadalmi beilleszkedését segítő szakmai elhivatottsága elismeréseként Louis Braille-emlékérmet adományoz Kurtz Máriának. 

Kurtz Mária pályáját 1974-ben nevelőtanárként kezdte a Vakok Iskolájában.
Pedagógiai munkásságát már pályája kezdetétől a vak gyermekek és fiatalok fejlesztése, oktatása és nevelése, valamint a hátrányos helyzetű tanulók támogatása jellemezte. Munkáját magas szintű szakmai elhivatottsággal és innovatív szemlélettel végezte. 

Vezetői tapasztalatát több évtizedes igazgatóhelyettesi tevékenységével alapozta meg. 1984 és 1996 között diákotthoni igazgatóhelyettesként koordinálta a nevelőtanárok munkáját, szervezte a tanulási és szabadidős programokat, valamint előadásokat tartott főiskolásoknak.

1999 – 2005 között nemzetközi környezetben szerzett tapasztalatokat. Az ausztráliai The Hungarian Language School igazgatójaként irányította az Ausztráliában működő magyar nyelviskolák munkáját. 

Visszatérése után 2006 és 2014 között igazgatóhelyettesként felelt az általános iskola oktatási-nevelési munkájának zavartalanságáért. Nagy hangsúlyt fektetett a szülőkkel és külső támogatókkal való kapcsolattartásra. Pályázati felelősként sikeresen járult hozzá az intézmény szakmai programjainak bővítéséhez.

A „Szól a szív” Alapítvány kuratóriumának tagjaként több mint 20 éve fáradhatatlanul segíti a vak fiatalok oktatását, tehetséggondozását és társadalmi beilleszkedését. Kiemelt figyelmet fordít arra, hogy a fiatalok érdeklődésüknek és képességeiknek megfelelő szabadidős és kulturális programokon vehessenek részt, amelyek hozzájárulnak önállóságuk fejlesztéséhez és a közösségi életben való aktív részvételükhöz. 

Vezetőként és pedagógusként egyaránt elkötelezett volt a tanulók fejlődése, a tantestület szakmai támogatása, valamint az intézmények hosszú távú sikeressége mellett.

Kitüntetéséhez szívből gratulálunk!
